
  Nr. 183/11013/15.09.2023
R E F E R A T   D E   A P R O B A R E

privind darea în folosință gratuită Palatului Copiilor Deva - structura Brad a unui spațiu din incinta imobilului situat în municipiul Brad, strada Aleea Patriei, 
numărul 2, județul Hunedoara
Prin adresa nr. 1118/06.09.2023, înregistrată la Primăria Municipiului Brad sub nr. 44110/07.09.2023, Palatul Copiilor Deva – structura Brad a solicitat atribuirea în folosință gratuită a unui spațiu pentru desfășurarea activității a 2 cercuri, respectiv cercul de orientare turistică și cercul de dans modern. 

Se menționează faptul că activitatea celor două cercuri s-a desfășurat în imobilul aflat în administrarea Școlii Gimnaziale ”Mircea Sântimbreanu”. Deoarece sălile de clasă ocupate de cele două cercuri sunt necesare actului de învățământ pentru clasele primare, este necesară alocarea altor spații pentru desfășurarea activităților Palatului Copiilor Deva – structura Brad.
Întrucât există posibilitatea atribuirii în folosință gratuită a unui spațiu în suprafață de 84,89 mp., compus din două încăperi nr. 7 și respectiv nr. 11, la etajul I al imobilului, proprietatea publică a Municipiului Brad, situat în municipiul Brad, strada Aleea Patriei, nr. 2,  județul Hunedoara, înscris în Cartea Funciară nr. 61746-C1-U4 Brad, număr cadastral 61746-C1-U4, am inițiat prezentul proiect de hotărâre prin care am propus darea în folosință gratuită Palatului Copiilor Deva - structura Brad a spațiului identificat, precum și împuternicirea Primarului Municipiului Brad să semneze contractul de comodat.
Precizez că beneficiarul dreptului de folosință gratuită va suporta cheltuielile pentru utilități și va asigura întreținerea corespunzătoare a spațiului preluat, exercitând posesia și folosința asupra acestora, în condițiile legii.

Darea în folosinţă gratuită se va face prin încheierea unui proces - verbal de predare - primire și a unui contract de comodat  cu o perioadă de valabilitate de 5 ani,  începând cu data semnării acestuia, cu posibilitate de prelungire, prin act adițional, ca urmare a manifestării de voință a părților.
Beneficiarul nu are dreptul să schimbe destinația bunului primit în tot sau în parte, acest fapt atrăgând încetarea folosinței și reîntoarcerea bunului la proprietar.

În contextul celor de mai sus supun spre dezbatere și aprobare plenului Consiliului Local al Municipiului Brad  proiectul de hotărâre în forma prezentată.


Invoc în susţinerea propunerii mele prevederile art. 553 alin. (1) din Legea nr. 287/2009 privind Codul Civil, republicată, cu modificările și completările ulterioare, ale art. 136 alin. 4 din Constituția României, republicată,  ale art. 129 alin. (1) lit. c), alin. (6) lit. a), art. 362 alin. (2) din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

